Nhaurirano Dzinotanga Zvakare muHarare
SADC inoda kuti gakava riri pakati paVaMugabe naVaTsvangirai ripere zvachose.
Mutungamiri wehurumende, uye vari mutungamiri weMDC, VaMorgan Tsvangirai, vasangana nevari kutungamira munhaurirano dzekupedza gakava riri muZimbabwe. Vari kutungamira munhaurirano idzi mumamapato matatu ari muhurumende yemubatanidzwa ndaVaTendai Biti naVaElton Mangoma, veMDC inotungamirwa naVaTsvangirai, VaWelshman Ncube naAmai Priscilla Misihairambwi-Mushonga, veMDC inotungamirwa naVaArthur Mutambara, pamwe naVaPatrick Chinamasa naVaNicholas Goche, veZanu PF. Musangano uyu unoitwa zvichitevera kusangana kwakaita vatungamiri vemapato ari muhurumende neChishanu, kuti patange kuve nehurukuro dzekugadzirisa zviri kunetsa muhurumende yemushandira pamwe, izvo zvakanzi neSADC zvinge zvagadziriswa mukati memazuva makumi matatu. Vasangana naVaTsvangirai ndaVaBiti, VaChinamasa, pamwe naVaGoche. VaNcube, Amai Misihairambwi-Mushonga, pamwe naVaMangoma havana kupinda musangano uyu sezvo vari kunze kwenyika. Mutauriri waVaTsvangirai, VaJames Maridadi, vanoti vatungamiri ava vasangana vakabuda nehwaro hwenhaurirano idzi. VaTsvangirai vari kunetsana naVaMugabe nenyaya yagavhuna webhanga guru, VaGideon Gono, avo vakagadzwa pachigaro ichi zviri kunze kwechibvumirano chehurumende yemubatanidzwa. Pane mutauro zvakare pakugadzwa kwakaitwa muchuchisi mukuru wehurumende, VaJohannes Tomana, avo vakagadzwa naVaMugabe vasina kugara pasi nevamwe vavo vari muhurumende yemubatanidzwa. Chibvumirano cheGPA chinosungira kuti mabasa ose epamusoro anofanirwa kupihwa kuvanhu vanenge vawiriranwa pakati paVaMugabe, VaTsvangirai naVaMutambara. Dzimwe Nhau Kubva kuStudio7...